પણ કૂવાની પાસે હવાડો બનાવવામાં આવ્યો ત્યારે તો અમને આનંદ થયેલો! ગાંદરાની પેંપરે અને વડલાની ડાળીએ દોડતા અમે હવાડાના કાંઠે દોડવા માંડેલા! હવાડાને ભરવા માટે કોસ જોડવો પડતો! પછી તો પાણીનું થાળું, કૂંડી, ઐંડાણ, પૈડું અને ગરગડી આવી ગયાં અને કૂવામાં કોસ મૂકાયો. કૂવએ નવો અવતાર ધારણ કર્યો એવુ લાગેલું અમને! પણ ઉનાળામાં ગામના ઢોર-ઢાંખરને પાણી પીવાની તકલીફ કાયમી ધોરણે મટી ગઈ! વગડામાં રખડીને બપોરે આવીને હવાડામાંથી પાણી પીને ગાંદરાના ઝાડવાનાં છાંયડે બેઠા બેઠા વાગોળે!